PIELIKUMS

PROJEKTA DOKUMENTS

SAVIENĪBAS IEGULDĪJUMS SEESAC PROJEKTĀ PAR VIKI KONTROLES DARBĪBĀM, KURAS VEIC, ĪSTENOJOT CEĻVEDI PAR ILGTSPĒJĪGU RISINĀJUMU VIKI / ŠAUJAMIEROČU UN TO MUNĪCIJAS NELIKUMĪGAI GLABĀŠANAI, ĻAUNPRĀTĪGAI IZMANTOŠANAI UN NELIKUMĪGAI TIRDZNIECĪBAI RIETUMBALKĀNOS, UN ATBRUŅOŠANĀS UN BRUŅOJUMA KONTROLES DARBĪBĀS DIENVIDAUSTRUMEIROPĀ UN AUSTRUMEIROPĀ

1. Ievads un mērķi

Šā ieguldījuma mērķis ir turpināt atbalstīt centienus apkarot VIKI / šaujamieroču un to munīcijas nelikumīgu glabāšanu, ļaunprātīgu izmantošanu un nelikumīgu tirdzniecību Dienvidaustrumeiropā un Austrumeiropā un pievērsties jauniem un nākotnē iespējamiem izaicinājumiem. Neraugoties uz panākto progresu un ņemot vērā karu Ukrainā, Dienvidaustrumeiropa un Austrumeiropa joprojām ir reģions, kas raisa bažas un ir svarīgs izaicinājums saistībā ar ES Stratēģiju VIKI un to munīcijas nelikumīgas uzkrāšanas un tirdzniecības apkarošanai (“ES VIKI stratēģija”). Lai gan pēdējos gados ir gūts ievērojams progress, uzkrāto vieglo un kājinieku ieroču (“VIKI”) un munīcijas daudzums, nepiemēroti uzglabāšanas apstākļi, nelikumīga glabāšana un trūkumi politikas veidošanā un īstenošanas spējās savienojumā ar trauslām politiskām sistēmām, un mainīgā drošības vide joprojām turpina ierobežot VIKI kontroles centienu efektivitāti. Tādēļ, lai nodrošinātu pastāvīgu progresu, nostiprinātu sasniegto un liktu pamatus ilgtermiņa ilgtspējīgam risinājumam, kas ietver pilnīgu saskaņošanu ar Savienības leģislatīvo un tiesisko regulējumu un starptautisko standartu ievērošanu, Savienības centienu sasniegt ES VIKI stratēģijas mērķus būtiska daļa ir turpmāka atbalsta sniegšana tāda apdraudējuma apkarošanai, ko rada VIKI izplatīšana un nelikumīga tirdzniecība, kura notiek vai kuras izcelsme ir Dienvidaustrumeiropā un Austrumeiropā.

Lai pievērstos atlikušajiem izaicinājumiem saistībā ar VIKI kontroli un pastiprinātu Rietumbalkānu apņēmību apkarot šaujamieroču nelikumīgu tirdzniecību un ļaunprātīgu izmantošanu, Rietumbalkānu VIKI komisija pēc konsultēšanās ar attiecīgajām iestādēm un starptautiskajām organizācijām 2018. gada 29. maijā Tirānā pieņēma “Ceļvedi par ilgtspējīgu risinājumu VIKI / šaujamieroču un to munīcijas nelikumīgai glabāšanai, ļaunprātīgai izmantošanai un nelikumīgai tirdzniecībai Rietumbalkānos līdz 2024. gadam” (“Ceļvedis”). To apstiprināja Rietumbalkānu samitā 2018. gada 9. jūlijā Londonā. Ceļveža nākotnes skatījumā Rietumbalkāni ir drošāks reģions, kas būs drošības eksportētājs, turklāt reģionā būs ieviesti ar Savienību un citiem starptautiskajiem standartiem saskaņoti visaptveroši un ilgtspējīgi uzraudzības un kontroles mehānismi, ar ko identificē, novērš un kontrolē šaujamieroču, munīcijas un sprāgstvielu nelikumīgu glabāšanu, ļaunprātīgu izmantošanu un nelikumīgu tirdzniecību un sauc pie atbildības par to. Ceļvedis ir izstrādāts kā norādījumu dokuments un kā tāds paredz saskaņotus izpildes līmeņus, turklāt tajā ir izklāstītas saistības, kas stratēģiskā, politikas un operatīvajā līmenī ir jāuzņemas atbalsta saņēmējiem, pamatojoties uz politisko apņemšanos, ko Rietumbalkānu iestādes paudušas ANO, un Savienības saistībām ieroču kontroles jomā un stratēģiskiem dokumentiem.

Ceļvedi palīdzēja izstrādāt un tā īstenošanu koordinēs un atbalstīs Dienvidaustrumeiropas un Austrumeiropas informācijas apstrādes centrs vieglo un kājnieku ieroču kontrolei (SEESAC), kas ir kājnieku ieroču un vieglo ieroču izplatīšanas apkarošanas reģionālā īstenošanas plāna izpildstruktūra. Ar šo rīcību tādējādi palielinās atbalstu, ko VIKI kontroles jomā sniedz saskaņā ar Padomes Lēmumiem 2010/179/KĀDP, 2013/730/KĀDP, (KĀDP) 2016/2356 un (KĀDP) 2018/1788, un tā papildinās (KĀDP) 2019/2111. Ar to vēl vairāk virzīs uz priekšu procesus un pasākumus, kas nepieciešami, lai Rietumbalkānos panāktu ilgtspējīgu VIKI kontroli.

Ar šo rīcību atbalstīs Ceļveža īstenošanas un pārraudzīšanas koordināciju; uzlabos starpreģionālu zināšanu apmaiņu; un vēl vairāk stiprinās tiesībaizsardzības iestāžu spējas Dienvidaustrumeiropā un Austrumeiropā, lai apkarotu šaujamieroču nelikumīgu tirdzniecību un glabāšanu. Tādējādi projekta vispārējais mērķis ir sekmēt mieru un drošību Eiropā un pasaulē, apkarojot apdraudējumu, ko rada VIKI un to munīcijas uzkrāšanās vai nelikumīga tirdzniecība Dienvidaustrumeiropā un Austrumeiropā un no tām. Vienlaikus tas uzlabos reģionālo stabilitāti, strādājot Reģionālās sadarbības padomes (RSP) ietvaros un partnerībā ar citiem attiecīgiem starptautiskajiem partneriem un iniciatīvām.

Projekts tiešā veidā dos ieguldījumu ES Drošības stratēģijas, ES VIKI stratēģijas, ES rīcības plāna par šaujamieroču nelikumīgu tirdzniecību 2020.–2025. gadam, EMPACT“Šaujamieroči” operatīvo rīcības plānu, Ieroču tirdzniecības līguma, ANO Rīcības programmas nelikumīgas VIKI tirdzniecības novēršanai, apkarošanai un izskaušanai visos tās aspektos, Starptautiskā VIKI izsekošanas instrumenta, ANO Šaujamieroču protokola un ANO Drošības padomes Rezolūcijas 1325 (2000) īstenošanā, un ar to jo īpaši stiprinās reģionālo sadarbību, kas vērsta uz VIKI un to munīcijas izplatīšanas radīto apdraudējumu apkarošanu. Projekta rezultāti arī tiešā veidā veicinās ilgtspējīgas attīstības mērķa Nr. 16 par mierīgām un taisnīgām sabiedrībām, jo īpaši mērķu 16.1 (visur ievērojami samazināt visu veidu vardarbību un nāves gadījumu skaitu) un 16.4 (ievērojami samazināt nelikumīgu ieroču plūsmas) īstenošanu. Rīcība tiks īstenota kā daļa no UNDP reģionālās programmas dokumenta Eiropai un Neatkarīgo Valstu Sadraudzībai (2022–2025).

2. Īstenošanas aģentūras izraudzīšanās un koordinācija ar citām attiecīgām finansēšanas iniciatīvām

SEESAC ir kopīga Apvienoto Nāciju Organizācijas Attīstības programmas (UNDP) un RSP iniciatīva, un šādā statusā tas darbojas kā kontaktpunkts ar VIKI saistītām darbībām Dienvidaustrumeiropā. Kā VIKI izplatīšanas apkarošanas Dienvidaustrumeiropas reģionālā īstenošanas plāna izpildstruktūra SEESAC kopš 2002. gada Dienvidaustrumeiropā sadarbojas ar valstu un starptautiskajām ieinteresētām personām, lai attiecībā uz VIKI kontroli īstenotu holistisku pieeju, izmantojot plašu darbību klāstu, tostarp – sekmē stratēģisko un operatīvo reģionālo sadarbību, atbalsta iestāžu politikas veidošanu un spēju nostiprināšanu, vairo informētību un rīko VIKI vākšanas kampaņas, pārvalda krājumus, samazina liekos uzkrājumus un stiprina marķēšanas un izsekojamības spējas, atklāšanas un izmeklēšanas spējas, kā arī īsteno efektīvāku ieroču eksporta kontroli. Tādējādi SEESAC ir uzkrājis unikālas spējas un pieredzi, kopīgos reģiona partneru politiskos un ekonomiskos apstākļos īstenojot reģionālus pasākumus, kuros iesaistītas dažādas ieinteresētās personas, nodrošinot atbildības uzņemšanos valstīs un reģionos un to darbību noturīgumu ilgtermiņā un VIKI kontroles jautājumos kļūstot par autoritatīvāko galveno reģionālo centru.

SEESAC turpina uzturēt divpusējus un daudzpusējus kanālus saziņai ar visiem attiecīgajiem aktoriem un organizācijām. Šajā ziņā SEESAC arī turpina pildīt VIKI reģionālās vadības grupas (RVG) (1) sekretariāta funkcijas un ciešā sadarbībā ar ES, Vāciju un Franciju koordinē un pārrauga Rietumbalkānu Ceļveža īstenošanu. Šajā sakarā SEESAC veic arī Rietumbalkānu VIKI kontroles ceļveža daudzpartneru trasta fonda sekretariāta funkcijas.

SEESAC regulāri dod ieguldījumu attiecīgos reģionālajos forumos. SEESAC turpina uzturēt plašu oficiālu un neoficiālu partnerību tīklu, kurā iesaistītas tādas organizācijas un iniciatīvas kā Dienvidaustrumeiropas aizsardzības ministriju process (SEDM), Reģionālā bruņojuma kontroles pārbaudes un īstenošanas atbalsta centra (RACVIAC) Drošības sadarbības centrs un EDSO, un NATO. Izmantojot, inter alia, ANO projektu “Koordinēta rīcība kājnieku ieroču jomā” (CASA), notiek regulāras koordinācijas sanāksmes, kā arī informācijas un datu apmaiņa ar citām ANO aģentūrām, piemēram, UNODC un UNODA. SEESAC ietilpst VIKI un Pretmīnu pasākumu koordinācijas sanāksmē, kas ir neoficiāls VIKI kontroles darbību koordinācijas mehānisms, kurā piedalās NATO, Savienība, Eiropas Drošības un sadarbības organizācija (EDSO) un SEESAC.

SEESAC kalpo par reģionālu centru un kontaktpunktu, kas pievēršas plašam ar drošības sektora reformu saistītu jautājumu lokam, jo īpaši attiecībā uz VIKI kontroles un krājumu pārvaldības jautājumiem. SEESAC uztur ciešus kontaktus ar attiecīgajām Savienības iestādēm, galvenokārt ar Komisijas Iekšlietu ģenerāldirektorātu un Eiropolu, kā arī ar Savienības vadītām iniciatīvām, piemēram, ar EMPACT prioritāti “Šaujamieroči” un Eiropas Šaujamieroču ekspertu grupu, un SEESAC sniedz tām atbalstu, lai tās efektīvāk varētu veidot saskari ar Dienvidaustrumeiropas partneriem.

SEESAC mītnes vieta ir Belgrada, un tas patlaban darbojas visā Dienvidaustrumeiropā, izvēršot darbības Albānijā, Bosnijā un Hercegovinā, Kosovā, Melnkalnē, Serbijā, Ziemeļmaķedonijā, Moldovas Republikā, kā arī ierobežotā apmērā sniedz atbalstu Ukrainai. Agrāk SEESAC darbojās arī Bulgārijā, Horvātijā un Rumānijā. Reģionālas atbildības uzņemšanos panāk ar RSP un reģionālo vadības grupu, kurā visu Dienvidaustrumeiropas partneru pārstāvji nodrošina stratēģisku vadību un nāk klajā ar iniciatīvām un lūgumiem veikt SEESAC darbības.

SEESAC ir aizsācējs pieejai, kura balstās uz kopīgu problēmu risināšanu, izmantojot reģionālas iniciatīvas, un kura ir devusi iespaidīgus rezultātus Dienvidaustrumeiropā ne vien tāpēc, ka notiek dalīšanās ar būtisku informāciju un tiek rosināta un veicināta veselīga reģionāla sāncensība, bet arī tāpēc, ka, izmantojot holistiskas īstenošanas pasākumus, tā valstu un reģionu līmenī palīdz sasniegt konsekventus un viegli izmērāmus rezultātus. Gadskārtējo RVG sanāksmju rīkošana un SEESAC piedalīšanās visos attiecīgajos procesos un iniciatīvās nodrošina savlaicīgu un atklātu informācijas apmaiņu, spēcīgu situācijas apzināšanos un spēju prognozēt, kas ir vajadzīga, lai panāktu īstenošanu, kura nepārklājas un atbilst pašreizējām valdību un reģionu vajadzībām, kā arī attīstības tendencēm.

SEESAC visas savas darbības veic, pamatojoties uz partneru paustajām vajadzībām un ievāktajiem pamatdatiem, un pirms darbību veikšanas tas nodrošina valstu ieinteresēto personu piekrišanu un politisko atbalstu. Turklāt visi centieni tiek veidoti tā, lai atbalstītu Savienības vadītos procesus un sasniegtu Savienības standartus un kritērijus. Iepriekšējo Savienības finansēto projektu īstenošanā SEESAC uzrādīja ļoti labus paredzēto darbību izpildes rādītājus, sasniedzot ilgtspējīgus projektu rezultātus, ko panāca, attīstot un stiprinot partneru atbildību par SEESAC projektiem un darbībām, un sekmējot reģionālo koordināciju, pieredzes un paraugprakses apmaiņu, kā arī reģiona mēroga pētniecību. SEESAC ir vispiemērotākais partneris, lai īstenotu šo konkrēto rīcību, jo tam ir īpašas zināšanas VIKI jautājumos un tas labi pārzina reģionu un attiecīgās ieinteresētās personas.

Ar šo projektu arī papildina esošos centienus valstu un reģionālā mērogā, cenšoties panākt pēc iespējas lielākas sinerģijas. SEESAC savu darbību kombinēs ar šādiem esošiem starptautiskiem atbalsta centieniem, kurus īsteno ANO sistēmas ietvaros:

— Lai Ceļveža īstenošanā atbalstītu koordinētu pieeju, 2019. gada maijā UNDP izveidoja reģionālu projektu “Atbalsts, ko sniedz, lai īstenotu Ceļvedi par ilgtspējīgu risinājumu kājnieku ieroču un vieglo ieroču (VIKI) un to munīcijas nelikumīgai glabāšanai, ļaunprātīgai izmantošanai un nelikumīgai tirdzniecību Rietumbalkānos”. Projektu finansē Vācijas Federatīvās Republikas Ārlietu ministrija ar ieguldījumu 6,2 miljonu ASV dolāru (5,5 miljonu EUR) apmērā, kas laikposmam no 2019. līdz 2022. gadam paredzēts ieroču kontroles darbībām UNDP finansējuma virzienā “Pārvaldība iekļaujošām un miermīlīgām sabiedrībām”. Projektu koordinē UNDP Stambulas reģionālais centrs ar UNDP SEESAC starpniecību, un to īsteno kopā ar UNDP birojiem Rietumbalkānos. No astoņiem (8) apakšprojektiem, kurus projekta valde 2019. gada jūlijā apstiprināja finansēšanai finansējuma virzienu ietvaros un kurus īstenoja UNDP biroji Albānijā, Bosnijā un Hercegovinā, Kosovā, Melnkalnē, Serbijā un Ziemeļmaķedonijā, četri projekti turpinājās 2022. gadā, un pašlaik ir divi (2) aktīvi apakšprojekti, kas tiek īstenoti Albānijā un Bosnijā un Hercegovinā. — Albānijā: Reģionāla projekta ietvaros UNDP Albānijā īsteno apakšprojektu “Atbalsts Albānijas tiesībaizsardzības iestādēm nolūkā stiprināt ar šaujamieročiem saistītas noziedzības pierādījumu pārvaldību un izmeklēšanas spējas”, kura mērķis ir palielināt Albānijas Zinātniskās policijas institūta (AISP) spējas, uzlabojot tā procesuālo regulējumu, atbalstot Albānijas Valsts policijas noziegumu izmeklēšanas vienības ar standarta un moderniem rīkiem ikdienas darbam un uzlabojot Albānijas ballistiskas sektora tehnoloģisko infrastruktūru AISP ietvaros. Darbības ietver arī vajadzīgo datubāzu izveidi, kuras attiecas uz pierādījumu iegūšanu, nenoslēgtajām lietam un inventāra pārvaldības sistēmām. — Bosnijā un Hercegovinā: UNDP Bosnijā un Hercegovinā īsteno apakšprojektu “Ieroču nelikumīgas tirdzniecības apkarošana (CIAT)”, kura vispārējais mērķis ir uzlabot robežu policijas un 14 vienību un kantonu policijas aģentūru spējas visā Bosnijā un Hercegovinā apkarot ieroču nelikumīgu tirdzniecību. Projekts ietver datubāzes par ieroču likumīgu transportēšanu izveidi, VIKI identifikācijas rīka uzlabošanu, specializēta robežkontroles aprīkojuma nodrošināšanu un iestāžu sadarbības stiprināšanu. Turklāt apakšprojekta mērķis ir policijai Bosnijā un Hercegovinā nodrošināt specializētu apmācību par standarta operāciju procedūru (SOP) un specializētu detektoru izmantošanu.

— Svarīgs finansēšanas mehānisms, ar ko atbalsta Ceļveža īstenošanu, ir Rietumbalkānu VIKI kontroles ceļveža daudzpartneru trasta fonds (MPTF). Trasta fondu 2019. gada martā izveidoja UNDP un UNODC kā iesaistītās ANO organizācijas kopā ar MPTF biroju, lai Ceļveža īstenošanā veicinātu līdzekļu devēju koordinētu finansēšanas pieeju un nodrošinātu visaptverošu uz riska izvērtēšanas un rezultātiem balstītu pārvaldības sistēmu. Trasta fonds ir ieguvis no ciešas sadarbības ar Vāciju un Franciju kā Ceļveža iniciatorēm, un tam ir pievienojusies Apvienotā Karaliste, Zviedrija, Norvēģija un Nīderlande. Pateicoties šo līdzekļu devēju dāsnumam un apņēmībai, trasta fonds mobilizēja ieguldījumus, kas pārsniedz 22,2 miljonus ASV dolāru. UNDP SEESAC darbojas kā trasta fonda sekretariāts un ir atbildīgs par trasta fonda vispārējo koordināciju un pārraudzību, sniedzot tam tehnisku, pārvaldības, plānošanas un programmu veidošanas atbalstu. Līdz 2022. gada septembrim trasta fonds atbalstīja 11 projektus, ko īsteno iesaistītās ANO organizācijas, un drīz gaidāmi vēl trīs projekti. — Albānijā UNDP īsteno projektu, kura mērķis ir stiprināt valsts iestādes un sistēmas un uzlabot kopdarbību un koordināciju starp attiecīgajām iestādēm un skartajām kopienām, lai efektīvi un iedarbīgi reaģētu uz apdraudējumiem saistībā ar VIKI/šaujamieročiem. [Nosaukums: Kontroles, pārvaldes un sociālās attieksmes saistībā ar VIKI stiprināšana Albānijā] — Bosnijā un Hercegovinā: — UNDP un UNODC globālā programma šaujamieroču jomā kopīgi atbalsta Netiešo nodokļu iestādi (ITA) / Bosnijas un Hercegovinas muitu, lai tās labāk atklātu VIKI nelikumīgu tirdzniecību un reaģētu uz to. Tāpat kā ITA, arī vairākas citas Bosnijas un Hercegovinas iestādes gūst labumu no projekta īstenošanas, tostarp Bosnijas un Hercegovinas robežu policija, Ārējās tirdzniecības un ekonomisko attiecību ministrija un trīs pasta aģentūras. [Nosaukums: Ieroču un nelikumīgas tirdzniecības apturēšana (HALT) Bosnijā un Hercegovinā] — UNDP“Steidzama rīcība munīcijas likvidēšanas jomā EXPLODE+” ir izstrādāta kā daudzfunkcionāla projekta platforma, kas ļauj īstenot daudzpusēju pieeju intervencei munīcijas daudzuma samazināšanas un aprites cikla pārvaldības jomā, lai atbalstītu Bosnijas un Hercegovinas Aizsardzības un bruņoto spēku ministrijas centienus, tostarp darbības, kas saistītas ar nedrošas/liekās munīcijas iznīcināšanu, spēju veidošanu un munīcijas un ieroču glabāšanas vietu infrastruktūras modernizāciju. — UNDP projekta PILLAR [Novēršana un nelikumīgu ieroču daudzuma samazināšana Bosnijā un Hercegovinā] mērķis ir īstenot visaptverošu reakciju, lai vairotu iedzīvotāju informētību par briesmām, ko rada šaujamieroču nelikumīga glabāšana, un izglītotu par to, kā atpazīt individuālus un kolektīvus drošības apdraudējumus. Turklāt projekta mērķis ir arī veicināt uzvedības maiņu un visaptverošu izpratni par apdraudējumiem, ko VIKI rada ģimenēs, kopienā un sabiedrībā kopumā. — Kosovā UNDP līdz 2022. gada jūnijam īstenoja projektu, kura mērķis bija palīdzēt Kosovas policijai stiprināt savas spējas, lai tā labāk atklātu un vairāk konfiscētu šaujamieročus, sastāvdaļas un munīciju, un uzlabot izmeklēšanas kvalitāti. [Nosaukums: Atbalsts kriminālpolicijai nolūkā apkarot ieroču nelikumīgu tirdzniecību Kosovā * (CPIAT)] — Melnkalnē UNDP projekta mērķis ir uzlabot Melnkalnes Policijas direktorāta spējas visā izmeklēšanas ciklā un jo īpaši pilnveidot kriminālprocesuālo darbību īstenošanas ķēdi. Konkrētāk, projekts uzlabos tiesu ekspertīžu centra, ļaunprātīgas dedzināšanas un sprāgstvielu jomā specializētas laboratorijas un ķīmijas laboratorijas ekspertu kompetenci, profesionalitāti, rūpību un precizitāti, atbalstot standarta operāciju procedūru izstrādi, nodrošinot specializētu aprīkojumu noziegumu vietas izmeklēšanas vienībām un apmācību. — Serbijā: — UNDP īsteno projektu, kura mērķis ir turpināt uzlabot Serbijas Republikas Iekšlietu ministrijas spējas visā izmeklēšanas ciklā saistībā ar šaujamieroču nelikumīgu tirdzniecību un ar šaujamieročiem saistītu noziedzību, sākot ar nozieguma vietu un ballistisko pārbaudi un beidzot ar visu kriminālprocesuālo darbību īstenošanas ķēdi, tādējādi uzlabojot izmeklēšanas, kuru rezultātā tiks pieņemti sistēmiski notiesājoši spriedumi. Projekts papildina rezultātus, kas tika gūti iepriekšējā posmā, kurš tika īstenots ārpus MPTF satvara. [Nosaukums: Iekšlietu ministrijas spēju veicināšana ar VIKI kontroli saistītā jomā (II posms)] — UNDP 2022. gada septembrī sāka vēl vienu projektu, kura pamatā ir iepriekšējs projekts un kura mērķis ir izveidot visaptverošu pieeju nolūkā stiprināt veselības aprūpes sistēmas lomu attiecībā uz to, lai novērstu šaujamieroču ļaunprātīgu izmantošanu vardarbībai ģimenē un pašnāvību izdarīšanā. [Nosaukums: Samazināt risku – palielināt drošību II] — Kosovas un Ziemeļmaķedonijas pārrobežu projekta ietvaros UNDP mērķis ir uzlabot abu jurisdikciju iestāžu spējas izveidot kopienas, kas ir noturīgākas pret vardarbību, izmantojot vairākas cieši koordinētas darbības, piemēram, kopīgas apmācības un pieredzes un izlūkdatu apmaiņu, kopīgas izmeklēšanas grupas (KIG), atbalstu kopīgām policijas patruļām pie robežas, kopīgu analīzi un problēmu un riska profilu izstrādi, dalīšanos ar informāciju un kopīgas darbības pārveidotu ieroču nelikumīgas tirdzniecības apkarošanā, kā arī veicināt integrētu institucionālu pieeju ar šaujamieročiem saistītu apdraudējumu novēršanai. Projekta darbības balstās uz esošajiem VIKI projektiem Kosovā un Ziemeļmaķedonijā un papildina tos, lai panāktu sinerģijas, izstrādātu paraugpraksi un ļautu veikt saskaņotākas un uz rezultātiem orientētas izmeklēšanas. [Nosaukums: Pārrobežu integrēta starpiestāžu pieeja IAT un VIKI apkarošanai] — Reģionālā līmenī: — UNODC globālā programma šaujamieroču jomā (GFP) atbalsta Rietumbalkānu iestādes krimināljustīcijas reakcijā pret ieroču nelikumīgu tirdzniecību un procesā, kurā attiecīgie krimināltiesību un kriminālprocesa tiesību akti tiek saskaņoti ar ANO Šaujamieroču protokola noteikumiem. [Nosaukums: Krimināljustīcijas reakcija pret ieroču tirdzniecību] — Projekta, ko īsteno UNODC GFP partnerībā ar Interpolu, mērķis ir sniegt atbalstu Rietumbalkānu jurisdikcijām krimināljustīcijas datu vākšanā un analizēšanā un atvieglot un stiprināt sadarbību un informācijas apmaiņu starp krimināljustīcijas praktiķiem, tādējādi atbalstot šaujamieroču nelikumīgas tirdzniecības atklāšanu. [Nosaukums: Atbalsts pastiprinātai starptautiskai sadarbībai krimināllietās] — reģionālā līmenī Reģionālā drošības sektora reformas platforma (RSSRP), kas ir vispāratzīts resurss, kurš visā pasaulē tehniskā līmenī ātri, efektīvi un balstoties uz pieprasījumu reaģē uz tiesiskuma vajadzībām; ar ātru dislokācijas mehānismu, kura pamatā ir unikālais SEESAC drošības ekspertu tīkls, kuriem ir pieredze drošības sektora reformu jomā, RSSRP sniedz konkrētai situācijai pielāgotu palīdzību, īpašu uzmanību pievēršot VIKI kontrolei, kā arī dzimumu līdztiesības aspekta iekļaušanai drošības politikā.

SEESAC regulāri sadarbojas ar EDSO, NATO, Eiropolu, Interpolu, Frontex, EMPACT, kā arī ar citiem attiecīgiem dalībniekiem, lai nodrošinātu, ka darbības savstarpēji papildina cita citu, ka tiek saskaņoti pasākumu grafiki un panākta resursu izmantošanas rentabilitāte.

3. Projekta apraksts

Jaunā SEESAC projekta posma pamatā panākumi, kas gūti saskaņā ar Lēmumu 2013/730/KĀDP, Lēmumu (KĀDP) 2016/2356, Lēmumu (KĀDP) 2018/1788, un tas papildinās Lēmumu (KĀDP) 2019/2111 un IPA/2021/425-067 projektu “Atbalsts, ko sniedz, lai pastiprinātu cīņu pret kājnieku ieroču un vieglo ieroču (VIKI) nelikumīgu glabāšanu, ļaunprātīgu izmantošanu un nelikumīgu tirdzniecību”, kuru īsteno SEESAC.

Galvenā uzmanība projektā būs vērsta uz trim galvenajām jomām, saglabājot holistisku pieeju VIKI radīto apdraudējumu novēršanai reģionā. Minētās trīs jomas skar stratēģisko/politikas līmeni, kā arī operatīvos aspektus, un tādējādi tiešā veidā tiek sniegta palīdzība visos VIKI kontroles līmeņos, galveno uzmanību vēršot uz: reģionālas pieejas koordinēšanu un Ceļveža pārraudzīšanu un īstenošanu; zināšanu apmaiņas un dalīšanās informācijā starp reģioniem stiprināšanu; un Moldovas un Ukrainas tiesībaizsardzības iestāžu spēju apkarot nelikumīgu glabāšanu, ļaunprātīgu izmantošanu un tirdzniecību stiprināšanu; kā arī tiesībaizsardzības iestāžu Rietumbalkānos, galvenokārt ballistiskajās laboratorijās un muitā, spēju stiprināšanu šajā jomā saskaņā ar integrētas robežu pārvaldības principu.

Jo īpaši projekta rezultātā:

— tiks koordinēti īstenots un pārraudzīts tas, kā tiek īstenots Ceļvedis par ilgtspējīgu risinājumu VIKI / šaujamieroču un to munīcijas nelikumīgai glabāšanai, ļaunprātīgai izmantošanai un nelikumīgai tirdzniecībai Rietumbalkānos,

— tiks stiprināta starpreģionālā sadarbība, zināšanu apmaiņa un dalīšanās informācijā par bruņojuma kontroli,

— tiks stiprinātas Moldovas un Ukrainas tiesībaizsardzības dienestu spējas novērst šaujamieroču nelikumīgu tirdzniecību un glabāšanu un apkarot to,

— tiks stiprinātas Rietumbalkānu tiesībaizsardzības dienestu, galvenokārt ballistisko laboratoriju un muitas dienestu, spējas novērst šaujamieroču nelikumīgu tirdzniecību un glabāšanu un apkarot to.

Projekta stratēģijas stūrakmens ir SEESAC unikālā pieeja, ar ko reģionā tiek veidota un veicināta uzticamība un sadarbība, kas ir priekšnosacījums, lai panāktu konkrētus un izmērāmus pārveidojumus. Dažādi SEESAC veicināti sadarbības procesi, kuros iesaistīti gan politikas veidotāji, gan operatīvā līmeņa praktiķi, jo īpaši reģionālā līmenī, ir izrādījušies būtiska sastāvdaļa, kas nodrošina labvēlīgu un konkurētspējīgu vidi zināšanu nodošanai, speciālo zināšanu apmaiņai un informācijas apmaiņai. Tas reģionā ir palīdzējis ne tikai palielināt spējas, bet – kas ir vēl svarīgāk – arī veicināt uzticēšanos un veidot tiešu sadarbību starp iestādēm un individuāliem ekspertiem, kas cita starpā padarīja iespējamu Ceļveža izstrādi un īstenošanu. Ar projektu arī turpmāk veicinās reģionālu sadarbību un vietējā mēroga atbildību kā būtiskus elementus, kas dod iespēju iegūt izmērāmus rezultātus.

Projekta ģeogrāfiskās darbības joma ir Rietumbalkāni, un projekta atbalsta tiešie saņēmēji ir Albānija, Bosnija un Hercegovina, Kosova, Melnkalne, Serbija un Ziemeļmaķedonija. Turklāt ar projektu centīsies turpināt sniegt atbalstu arī tām Austrumeiropas valstīm, tostarp Moldovas Republikai un Ukrainai, kuras pašlaik saskaras ar saasinātām VIKI kontroles problēmām, ko izraisījis Ukrainā notiekošais karš. Tas tiks darīts, nododot zināšanas, pieredzi un paraugpraksi, kas Rietumbalkānos gūta kopš 2001. gada.

3.1. Koordinēt, kā tiek īstenots Ceļvedis par ilgtspējīgu risinājumu VIKI / šaujamieroču un munīcijas nelikumīgai glabāšanai, ļaunprātīgai izmantošanai un nelikumīgai tirdzniecībai Rietumbalkānos

Mērķis

Nodrošināt Ceļveža īstenošanas efektīvu koordināciju un pārraudzību.

Apraksts

Pamatojoties uz Lēmumu (KĀDP) 2018/1788, šis komponents nodrošinās ceļveža īstenošanas koordinācijas un pārraudzības turpināšanu. Rietumbalkānu partneri Rietumbalkānu samitā, kas 2018. gada 9. jūlijā notika Londonā, vēlreiz apliecināja kopīgo apņēmību un nelokāmo apņemšanos izbeigt šaujamieroču nelikumīgu glabāšanu, ļaunprātīgu izmantošanu un nelikumīgu tirdzniecību, apstiprinot Ceļvedi. Reģionālais ceļvedis, kas ir izstrādāts, izmantojot ciešas konsultēšanās procesu un ar SEESAC atbalstu, sniedz ieguldījumu esošajās Savienības darbībās, ar ko vēršas pret šo apdraudējumu, konkrēti – ES VIKI stratēģijā, 2020.–2025. gada ES rīcības plānā cīņai pret šaujamieroču nelikumīgu tirdzniecību, kurā integrēts Rietumbalkānu ceļvedis; un EMPACT darbā reģionā. Ceļvedis ir apliecinājums konsensam, kas starp visām reģiona ieinteresētajām personām panākts par pašreizējiem izaicinājumiem, vispārējiem sasniedzamajiem mērķiem un veicamo darbību grafiku. Tas nodrošina vispārēju platformu, lai stratēģiskā, politiskā un operatīvajā līmenī sasniegtu kopēji saskaņotos galvenos darbības rādītājus.

Pirmajos trīs īstenošanas gados ir publicēti vismaz septiņi reģionālie pārskata un galveno darbības rādītāju ziņojumi, kuros sniegts izmērāms un aktualizēts pārskats par progresu Ceļveža īstenošanā. Turklāt divreiz gadā rīkotās vietējās un reģionālās koordinācijas sanāksmēs ir nodrošināta paraugveidīga koordinēta pieeja attiecībā uz centienu un resursu īstenošanu starp iestādēm, līdzekļu devējiem un īstenošanas partneriem. Ar šā komponenta ietvaros veikto darbu arī turpmāk tiks nodrošināts, ka: reģionālā līmenī tiek panākta efektīva Ceļveža īstenošanas koordinācija; tiek sniegts konkrētiem apstākļiem pielāgots atbalsts VIKI komisijām un attiecīgajām iestādēm to Ceļveža rīcības plānu īstenošanā; tiek veikta periodiska progresa pārraudzība un izvērtēšana attiecībā pret kopīgi saskaņotajiem galvenajiem darbības rādītājiem; kā arī tiek gūta labāka izpratne par progresu Ceļveža īstenošanā.

Konkrēti, projektā paredzēts koordinēt un pārraudzīt Ceļveža īstenošanu, izmantojot:

— ekspertu un tehniskā atbalsta sniegšanu Ceļveža koordinēšanas procesā, tostarp reģionālās Ceļveža koordinācijas sanāksmes, kurās pievērsīs uzmanību progresa novērtējumam un informācijas apmaiņa,

— ekspertu un tehniska atbalsta sniegšanu vietējām Ceļveža koordinācijas sanāksmēm, kas pārrauga partneru rīcības plānu īstenošanu,

— divreiz gadā veiktu pārraudzības un izvērtējuma ziņojumu izstrādi, kuros, pamatojoties uz kopīgi saskaņotajiem galvenajiem darbības rādītājiem, analizē panākumus, izaicinājumus un vajadzības, ar ko saskaras, īstenojot Ceļvedi,

— Ceļveža īstenošanas galīgo pārskatu (2024. gads), tostarp atbalstu, kas vajadzīgs Ceļveža pārskatīšanai,

— saskares veicināšanas un pamanāmības darbības, ko veic saistībā ar Ceļvedi (tostarp tiešsaistes platformas uzturēšanu, ieinteresēto personu iesaistīšanu un informētības vairošanu).

Projekta rezultāti / īstenošanas rādītāji:

— organizētas līdz sešām reģionālām Ceļveža koordinācijas sanāksmēm,

— dota iespēja izvērtēt panākumus, apmainīties ar informāciju, nodot zināšanas un ieviest standartizāciju,

— organizētas vietējas koordinācijas sanāksmes (kopumā līdz 36 sanāksmēm),

— divreiz gadā izstrādāti reģionāli pārraudzības ziņojumi (līdz sešiem ziņojumiem),

— veikta Ceļveža galīga pārskatīšana;

— uzturēta tiešsaistes platforma, lai saistībā ar Ceļvedi nodrošinātu pienācīgu saskari un tā pamanāmību.

3.2. Veicināt pastiprinātu starpreģionālo sadarbību, zināšanu apmaiņu un dalīšanos ar informāciju par bruņojuma kontroli.

Mērķis

Šis komponents veicinās starpreģionālo dalīšanos ar informāciju, zināšanu apmaiņu, labas prakses un gūtās pieredzes pārņemšanu, sniedzot tehniskas konsultācijas un rīkojot sanāksmes, seminārus un izpētes vizītes.

Apraksts

Dienvidaustrumeiropā pēdējo divdesmit gadu laikā ir īstenota visaptveroša reģionāla pieeja VIKI kontrolei, aptverot visas VIKI kontroles funkcionālās jomas: sākot ar tādu institucionālu, juridisku un politisku satvaru izstrādi, kas balstīti uz visaptverošiem un inovatīviem datu vākšanas centieniem un stiprina VIKI un munīcijas fizisko drošību un krājumu pārvaldību; VIKI marķēšanas, uzskaites un izsekošanas, tostarp, uzlabojot atklāšanas un izmeklēšanas spējas, stiprināšanu; un beidzot ar informētības vairošanas darbībām un dzimumu līdztiesības perspektīvas iekļaušanu VIKI kontrolē. Tādējādi reģionam bija vadoša loma attiecībā uz inovatīviem VIKI kontroles risinājumiem, kas iedvesmoja rīkoties un tika pārņemti citās pasaules daļās.

SEESAC Reģionālie mikroatbruņošanās standarti un pamatnostādnes, ko izstrādāja 2006. gadā, lai standartizētu VIKI kontroles procedūras, praksi un normas operatīvajā līmenī, ietekmēja Starptautisko kājnieku ieroču kontroles standartu izstrādi, kurus vēlāk pārnesa uz Modulāro kājnieku ieroču kontroles īstenošanas apkopojumu (MOSAIC). Turklāt vairākas ieinteresētās personas ir uzsvērušas, ka Ceļvedis par ilgtspējīgu risinājumu VIKI / šaujamieroču un munīcijas nelikumīgai glabāšanai, ļaunprātīgai izmantošanai un nelikumīgai tirdzniecībai Rietumbalkānos ir viens no veiksmīgākajiem reģionālajiem centieniem VIKI kontroles jomā visā pasaulē. ANO ģenerālsekretārs 2021. gadā savā ziņojumā Drošības padomei to raksturoja kā pozitīvu piemēru, norādot, ka reģionālie centieni joprojām ir būtiski un aicinot izstrādāt un pilnveidot ceļvežus.

Ceļvedis – līdz ar tā koordinācijas un pārraudzības mehānismu – ir pārņemts Karību jūras reģionā, un tas ir iekļauts arī 2020.–2025. gada ES Rīcības plānā cīņai pret šaujamieroču nelikumīgu tirdzniecību. Turklāt ES pārņem arī SEESAC Bruņotas vardarbības novērošanas platformu – inovatīvu tiešsaistes datu platformu, kas sniedz padziļinātu informāciju, kā arī vizualizē datus par incidentiem ar šaujamieročiem visā Dienvidaustrumeiropā.

Dienvidaustrumeiropa ir arī pavērusi ceļu dzimumu aspekta integrēšanai VIKI kontrolē. SEESAC dalījās pieredzē, kas gūta, VIKI kontrolē integrējot dzimumu līdztiesības aspektu un īstenojot Sieviešu, miera un drošības programmu, cita starpā vairākos reģionālos un apakšreģionālos semināros Āfrikā, Āzijā, Karību jūras reģionā, Latīņamerikā un Klusā okeāna reģionā (2).

Visas ES dalībvalstis kopīgās sanāksmēs ar šaujamieroču kontaktpunktiem regulāri kopīgo progresu, kas gūts šaujamieroču kontaktpunktu darbības nodrošināšanā Dienvidaustrumeiropā.

Lielākā daļa no šīm jaunajām praksēm tika izstrādātas un realizētas, īstenojot ES Padomes lēmumus par atbalstu SEESAC atbruņošanās un bruņojuma kontroles centieniem Dienvidaustrumeiropā pēdējo divdesmit gadu laikā. Šis komponents vēl vairāk atvieglos dalīšanos ar informāciju, zināšanu apmaiņu, labas prakses un gūtās pieredzes pārņemšanu starp reģioniem.

To panāks ar šādiem pasākumiem:

— tehniskā un konsultatīvā atbalsta sniegšana,

— sanāksmju, semināru, izpētes vizīšu organizēšana.

Projekta rezultāti / īstenošanas rādītāji:

— sniegts tehniskais un konsultatīvais atbalsts,

— organizētas sanāksmes, semināri vai izpētes vizītes.

3.3. Veidot Moldovas un Ukrainas tiesībaizsardzības dienestu spējas apkarot šaujamieroču nelikumīgu tirdzniecību un glabāšanu.

Mērķis

Ar konsultatīvo atbalstu un tehnisko palīdzību, kas balstīta uz apzinātajām vajadzībām, samazināt nelikumīgas šaujamieroču tirdzniecības draudus, nostiprinot tiesībaizsardzības iestāžu, tostarp robežu policijas, spējas.

Apraksts

Šā komponenta pamatā ir sekmīgā pieeja, kas vērsta uz Moldovas Republikas un Ukrainas iestāžu iekļaušanu reģionālās sadarbības procesos, kurus Dienvidaustrumeiropā veicina SEESAC, un iepriekšējie vai pašreizējie mērķtiecīgie VIKI kontroles pasākumi, ko atbalsta Moldovas Republika. Tie ietver fiziskās drošības un krājumu pārvaldības pasākumus, tostarp VIKI iznīcināšanu un ieroču un munīcijas noliktavu un pierādījumu telpu drošības uzlabojumus. Atbalsts ir sniegts arī marķēšanai, uzskaitei un izsekošanai; ir iegādāta marķēšanas iekārta un organizēta apmācība tās izmantošanai, kā arī sniegts atbalsts ieroču reģistrācijas sistēmas izveidei. SEESAC arī sniedza sākotnēju tehnisko un konsultatīvo atbalstu šaujamieroču kontaktpunktu izveidē. Papildus tam tika atbalstītas darbības, ar ko vairo informētību par šaujamieroču ļaunprātīgas izmantošanas un nelikumīgas glabāšanas draudiem. Ir sniegts atbalsts arī valsts VIKI komisijas izveidei; ir atbalstīta datu vākšana, lai uzlabotu izpratni par VIKI kontroles nepilnībām, kā rezultātā tika publicēts VIKI apsekojums attiecībā uz Moldovas Republiku, savukārt ar Bruņotas vardarbības novērošanas platformas starpniecību tiek sniegta atjaunināta informācija par incidentiem, kas saistīti ar šaujamieročiem. Moldovas un Ukrainas iestāžu pārstāvji regulāri piedalās VIKI komisiju un attiecīgo iestāžu sanāksmēs Dienvidaustrumeiropā un Austrumeiropā, kā arī Dienvidaustrumeiropas Šaujamieroču ekspertu tīkla sanāksmes, tādējādi gūstot labumu no informācijas apmaiņas un reģionālas zināšanu apmaiņas stratēģiskā un operatīvā līmenī. Tās ir guvušas labumu arī no spēju veidošanas darbībām, piemēram, darbībām, kas saistītas ar tiesību aktu saskaņošanu ar ES acquis, tiešsaistes izmeklēšanu un ieroču nelikumīgas tirdzniecības apkarošanu tumšajā tīklā (darknet).

Šis komponents ir tieši balstīts uz Lēmuma (KĀDP) 2018/1788 īstenošanu un vēl vairāk stiprinās Moldovas Republikas un Ukrainas iestāžu spējas apkarot šaujamieroču, munīcijas un sprāgstvielu nelikumīgu tirdzniecību. Palīdzība būs vērsta uz standarta operāciju procedūru izstrādi, kas vajadzīgas, lai uzlabotu atklāšanu un izmeklēšanu, nodrošinātu aprīkojumu un apmācību. Palīdzības pamatā būs detalizēts vajadzību novērtējums, kas veikts, pamatojoties uz SEESAC izstrādātu un Rietumbalkānos jau īstenotu metodiku, analizējot juridiskos un politiskos satvarus, esošās procedūras un aprīkojumu, kā arī institucionālās un administratīvās spējas. Pašlaik tiek veikts Moldovas kriminālpolicijas dienesta vajadzību novērtējums (3). Šis projekts paredz atbalstu Moldovai saskaņā ar vajadzību novērtējuma konstatējumiem, kā arī vajadzību novērtējumu Ukrainai un atbalstu saskaņā ar novērtējuma konstatējumiem (4).

Ierosinātās darbības papildinās Savienības atbalstītās darbības, kuras turpinās Dienvidaustrumeiropā un ar kurām ierosinātās darbības tiks cieši koordinētas, galvenokārt ar Eiropas Drošības un sadarbības organizācijas, Eiropola, Frontex un Interpola darbībām un darbībām saistībā ar EMPACT prioritātes “Šaujamieroči” operatīvajiem rīcības plāniem. Visbeidzot, saskaņā ar šo komponentu veiktās darbības sekmēs to, ka tiek īstenota ES Stratēģija pret nelikumīgiem šaujamieročiem, kājnieku ieročiem un vieglajiem ieročiem un to munīciju un 2020.–2025. gada ES rīcības plāns cīņai pret šaujamieroču nelikumīgu tirdzniecību.

To panāks ar šādiem pasākumiem:

— vajadzību novērtējums attiecībā uz spējām apkarot ieroču nelikumīgu tirdzniecību Ukrainā,

— konsultatīvs atbalsts, aprīkojums un Moldovas un Ukrainas iestādēm paredzēta apmācība saskaņā ar vajadzību novērtējumu konstatējumiem.

Projekta rezultāti / īstenošanas rādītāji:

— novērtētas Ukrainas tiesībaizsardzības iestāžu vajadzības, kas nepieciešamas, lai apkarotu ieroču nelikumīgu tirdzniecību,

— izstrādātas attiecīgas standarta operāciju procedūras,

— iegādāts aprīkojums ieroču nelikumīgas tirdzniecības iegrožošanai,

— organizēta apmācība.

3.4. Veidot Rietumbalkānu tiesībaizsardzības dienestu, tostarp ballistisko laboratoriju un muitas dienestu, spējas apkarot šaujamieroču nelikumīgu tirdzniecību un glabāšanu.

Mērķis

Samazināt šaujamieroču nelikumīgas tirdzniecības draudus, uzlabojot ballistisko laboratoriju spējas un apzinot muitas dienestu vajadzības integrētās robežu pārvaldības kontekstā.

Apraksts

Atbilstoši ieteikumiem, kas sniegti Rietumbalkānu kriminālpolicijas dienestu vajadzību novērtējumos, kuri veikti saskaņā ar Lēmumu (KĀDP) 2018/1778, un ņemot vērā ierobežoto atbalstu, kas sniegts ballistiskajām laboratorijām saistībā ar šaujamieroču kontaktpunktu izveidi saskaņā ar Lēmumiem (KĀDP) 2016/2356 un (KĀDP) 2018/1778, un papildinot palīdzību, ko UNDP īstenoto projektu ietvaros nodrošina atlasītām ballistiskajām laboratorijām (5), tiks sniegts mērķtiecīgs atbalsts ballistisko laboratoriju spēju veidošanai. Ballistiskajām laboratorijām ir izšķiroša loma pierādījumu, kas saistīti ar VIKI nelikumīgu glabāšanu, ļaunprātīgu izmantošanu un nelikumīgu tirdzniecību, analizēšanā. Šis komponents veicinās prakses standartizāciju visā reģionā un nodrošinās pamatu efektīvākai tādu krimināllietu iztiesāšanai, kas saistītas ar VIKI nelikumīgu glabāšanu, ļaunprātīgu izmantošanu un nelikumīgu tirdzniecību.

Pamatojoties uz Dienvidaustrumeiropas Šaujamieroču ekspertu tīklā notiekošajām apspriedēm, kurās regulāri piedalās muitas ierēdņi no visas Dienvidaustrumeiropas kopā ar izmeklētājiem, ballistikas ekspertiem, robežu policijas ierēdņiem un prokuroriem; viņu regulāru dalību reģionālajās robežu jautājumu sanāksmēs, ko SEESAC organizē katru gadu; vajadzību novērtējumu rezultātiem un ieteikumiem attiecībā uz robežu policijas dienestu spējām Rietumbalkānu reģionā un saskaņā ar ES integrētās robežu pārvaldības (IRP) standartiem, kas pieņemti Rietumbalkānu jurisdikciju IRP stratēģijās, ir radusies nepieciešamība, kam sekojuši arī vairāku Rietumbalkānu muitas iestāžu īpašie pieprasījumi, iesaistīt tos darbībās, kas saistītas ar robežkontroli, kura ir šaujamieroču nelikumīgas tirdzniecības apkarošanas būtiska daļa. Neskarot to dalību reģionālajos procesos, muitas dienesti lielākajā daļā jurisdikciju nav bijuši iesaistīti nekādās spēju veidošanas darbībās, kas saistītas ar šaujamieroču, būtisku sastāvdaļu, munīcijas un sprāgstvielu atklāšanu robežšķērsošanas vietās, un ir būtiski, lai robežu policija un muitas iestādes kopīgi un koordinēti reaģētu uz jebkādām noziedzīgām darbībām, kas saistītas ar šaujamieroču nelikumīgu tirdzniecību. Tāpēc līdzīga pieeja ir paredzēta muitas iestādēm, pamatojoties uz iepriekš īstenoto un joprojām izmantoto paraugpraksi attiecībā uz robežu policiju un kriminālpoliciju, saskaņā ar ES Lēmumiem (KĀDP) 2018/1788 un (KĀDP) 2019/2111.

To panāks ar šādiem pasākumiem:

— atbalsts ballistisko laboratoriju spēju attīstīšanai,

— vajadzību novērtējums attiecībā uz muitas iestāžu spējām apkarot šaujamieroču nelikumīgu tirdzniecību.

Projekta rezultāti / īstenošanas rādītāji:

— nodrošināts aprīkojums un apmācība ballistiskajām laboratorijām,

— veikts vajadzību novērtējums.

4. Atbalsta saņēmēji

Tiešie projekta atbalsta saņēmēji būs iestādes, kas Rietumbalkānos ir atbildīgas par VIKI kontroli. No konsultatīvā atbalsta, koordinācijas un pārraudzības centieniem vai spēju veidošanas, zināšanu uzkrāšanas, uzlabotajām procedūrām un rentablajām specializētajām iekārtām, kas ir nepieciešamas, lai VIKI kontroļu jomā panāktu politiskus, operatīvus un tehniskus uzlabojumus, labumu gūs Albānijas Republikas, Bosnijas un Hercegovinas, Kosovas, Melnkalnes, Serbijas, Ziemeļmaķedonijas, Moldovas Republikas un Ukrainas iekšlietu iestādes, policijas dienesti, robežsardzes un muitas iestādes. Ierosinātās darbības pilnībā atbilst Ceļvedim, kā arī partneru prioritātēm VIKI kontroles jomā.

Netiešu labumu no šī projekta gūs visi VIKI plašas izplatīšanas riskam pakļautie Rietumbalkānu, Austrumeiropas un Savienības iedzīvotāji.

5. Savienības pamanāmība

SEESAC veiks visus piemērotos pasākumus, lai plašāk informētu par to, ka rīcību finansē Savienība. Šādus pasākumus veiks saskaņā ar Komisijas rokasgrāmatu par Eiropas Savienības ārējo darbību komunikāciju un pārredzamību. Tādējādi SEESAC nodrošinās Savienības ieguldījuma pamanāmību ar pienācīgu atpazīstamības uzlabošanu un publicitāti, uzsverot Savienības nozīmi, nodrošinot tās darbību pārredzamību un palielinot informētību par lēmuma pieņemšanas iemesliem, kā arī par Savienības atbalstu lēmumam un šā atbalsta rezultātiem. Projektā sagatavotajā materiālā Eiropas Savienības karogs tiks attēlots labi pamanāmā vietā saskaņā ar Savienības norādēm par pareizu karoga izmantošanu un attēlošanu.

Ņemot vērā to, ka plānotajām darbībām ir ļoti atšķirīgs tvērums un raksturs, tiks izmantots plašs atpazīstamības veicināšanas instrumentu klāsts, tostarp tradicionālie mediji, tīmekļvietnes, sociālie mediji un informācijas un reklāmas materiāli, tostarp infografikas, bukleti, informatīvi izdevumi, paziņojumi presei un attiecīgā gadījumā citi materiāli. Saskaņā ar projektu izdotajās publikācijās, tajā veiktajos sabiedriskajos pasākumos, kampaņās, aprīkojumā un būvdarbos izmantos attiecīgo simboliku. Lai, palielinot dažādo valstu valdību un sabiedrības, starptautiskās kopienas, vietējo un starptautisko plašsaziņas līdzekļu informētību, vēl vairāk pastiprinātu ietekmi, katrai no projekta mērķgrupām pievērsīsies tai atbilstīgajā valodā. Īpaši uzmanības centrā būs jaunie mediji un klātesamība tiešsaistē.

6. Ilgums

Pamatojoties uz pieredzi, kas gūta, īstenojot Lēmumus 2002/842/KĀDP, 2010/179/KĀDP, 2013/730/KĀDP, (KĀDP) 2016/2356 un (KĀDP) 2018/1788 un ņemot vērā projekta reģionālo darbības jomu, atbalsta saņēmēju skaitu un plānoto darbību skaitu un sarežģītību, plānotais īstenošanas termiņš ir 36 mēneši.

7. Vispārīgā struktūra

Tehniski šo rīcību īstenot ir uzticēts UNDP, kas rīkojas SEESAC vārdā, reģionālai iniciatīvai, kas darbojas saskaņā ar UNDP pilnvarojumu, un RSP. Kā VIKI izplatīšanas apkarošanas reģionālā īstenošanas plāna izpildstruktūra, SEESAC Dienvidaustrumeiropas reģionā darbojas kā centrālais kontaktpunkts visos ar VIKI saistītajos jautājumos, tostarp veicina Reģionālā ceļveža koordināciju un īstenošanu.

UNDP, rīkojoties SEESAC vārdā, nesīs vispārēju atbildību par projekta darbību īstenošanu un pārskatatbildību par projekta īstenošanu. Projekta ilgums ir trīs gadi (36 mēneši).

8. Partneri

SEESAC īstenos rīcību tieši, cieši sadarbojoties ar VIKI komisijām, kā arī ar Albānijas, Bosnijas un Hercegovinas, Kosovas, Melnkalnes, Serbijas, Ziemeļmaķedonijas un Moldovas Republikas iekšlietu iestādēm un attiecīgajām iestādēm Ukrainā. Atbilstoši VIKI kontrolēm piemērotajai holistiskajai pieejai, kas paredz daudzu ieinteresēto personu iesaisti, tiks cieši iesaistītas arī citas iestādes.

9. Ziņošana

Ziņošana – gan pārskati, gan finanšu ziņojumi – aptver visu rīcību, kas ir aprakstīta attiecīgajā konkrētā ieguldījuma nolīgumā, un ar šo rīcību saistīto budžetu, neatkarīgi no tā, vai Komisija šo rīcību finansē pilnībā vai ir tikai līdzfinansētāja.

Pārskata ziņojumus iesniedz katru ceturksni, lai uzskaitītu un pārraudzītu, kas ir panākts svarīgāko rezultātu sasniegšanā.

(1) Vadības grupa VIKI izplatīšanas apkarošanas Dienvidaustrumeiropas reģionālā īstenošanas plāna īstenošanas jautājumos.

(2) SEESAC atbalsta UNODA projektu “Atbalsts dzimumu līdztiesības politikai, programmām un pasākumiem cīņā pret kājnieku ieroču nelegālu tirdzniecību un ļaunprātīgu izmantošanu, saskaņā ar Sieviešu, miera un drošības programmu”, ar ko īsteno Eiropadomes Lēmumu (KĀDP) 2018/2011 (2018. gada 17. decembris).

(3) Šie novērtējumi ir īstenoti kā daļa no ES Padomes Lēmuma (KĀDP) 2018/1788 īstenošanas.

(4) Novērtējums par spējām apkarot ieroču nelikumīgu tirdzniecību Ukrainā, kas plānots saskaņā ar ES Padomes Lēmumu (KĀDP) 2018/1788, nav īstenots.

(5) Rietumbalkānu daudzpartneru trasta fonda finansētie projekti.